Օլգա Կաբո

**Օլգա Իգորևնա Կաբո** (, ), կինոյի և թատրոնի ռուս դերասանուհի, երգչուհի, Ռուսաստանի վաստակավոր արտիստուհի (2002), Ռուսաստանի կասկադյորների միության անդամ (1996)։

## Կենսագրություն
Օլգա Կաբոն ծնվել է 1968 թվականի հունվարի 28-ին Մոսկվայում, ինժեներ Իգոր Յակովլևիչ և Աիդա Նիկոլաևնա Կաբոների ընտանիքում։ Նրա պապը՝ Յակով Սոլոմոնովիչ Կաբոն (?-1956), եղել է հայտնի գործիչ Ուկրաինայում, Ուկրաինայի Լենինյան կոմերիտմիության կենտկոմի քարտուղար։ 1937 թվականին ենթարկվել է բռնաճնշումների և ուղարկվել Կոլիմա, որտեղ ամուսնացել է, իսկ արդարացվելուց հետո վերադարձել է Մոսկվա, որտեղ ծնվել է որդին՝ Իգորը։ Հայրենական մեծ պատերազմի ժամանակ նրա հարազատները նվաճողների կողմից գնդակահարվել են Ուկրաինայում։

Կյանքի առաջին հինգ տարիները Օլգա Կաբոն անցկացրել է Ուրալում՝ տատի մոտ։ Սովորել է անգլիական թեքմամբ հատուկ դպրոցում, զբաղվել երաժշտությամբ, պարահանդեսային պարերով, գեղարվեստական մարմնամարզությամբ, դեռահասության տարիքում հաճախել է տիեզերագնացության ստուդիա։ 1980 թվականից մինչև 1985 թվականը սովորել է Պիոներների պալատին կից Պատանի մոսկվացու թատրոնում, որտեղ խաղացել է մի քանի գլխավոր դեր։ Պիոներների պալատում նրա մանկավարժներից մեկը եղել է Վիկտոր Շենդերովիչը։

Դպրոցում սովորելու տարիներին՝ 1983 թվականին, Օլգա Կաբոն կատարել է իր նորամուտը կինոյում՝ «Աննա Պավլովա» հեռուստատեսային ֆիլմում խաղալով աղախնի դերը։ Տասնհինգ տարեկանում նա կատարել է գլխավոր դեր «Եվ կկրկնվի ամեն ինչ․․․» ֆիլմում։ Ութերորդ դասարանն ավարտելուց հետո Օլգա Կաբոն տեղափոխվել է Շչուկինի անվան թատերական ուսումնարանին կից թատերական-գրական թեքմամբ հատուկ դպրոց, որն ավարտել է 1985 թվականին։

1989 թվականին Օլգա Կաբոն ավարտել է Մոսկվայի Գերասիմովի անվան կինեմատոգրաֆիայի ինստիտուտի դերասանական ֆակուլտետը (Սերգեյ Բոնդարչուկի և Իրինա Սկոբցևայի կուրս), 2002 թվականին՝ Մոսկվայի պետական համալսարանի պատմության ֆակուլտետը։ 1992 թվականից մինչև 1994 թվականն աշխատել է Ալեքսեյ Ռիբնիկովի ղեկավարած Ժամանակակից օպերայի թատրոնում, խաղացել «Խենթերի պատարագ» () ներկայացման մեջ։ 1994 թվականին կատարել է Կոնչիտայի դերը «Յունոնա և Ավոս» ռոք օպերայում, որը Ռիբնիկովը բեմադրել էր Սեուլում (Օլգա Կաբոյի դերը եղել է կորեերեն)։ 1992-2002 թվականներին խաղացել է Ռուսաստանի բանակի կենտրոնական ակադեմիական թատրոնում։ Առաջին աշխատանքը եղել է Նինայի Արբենինայի դերը «Դիմակահանդես» ներկայացման մեջ։ 2002 թվականից Օլգա Կաբոն Մոսսովետի անվան թատրոնի առաջատար դերասանուհիներից մեկն է։

Ճանաչման արժանացել է 1988 թվականին՝ Սերգեյ Տարասովի «Թագավորական գվարդիայի հրաձիգ Քվենտին Դորվարդի արկածները» () պատմական կինոնկարում կոմսուհի Իզաբելլա դե Կրուայի դերը կատարելուց հետո։ Ուշադրության է արժանացել նաև Ռոքսանայի դերը Էդմոն Ռոստանի «Սիրանո դե Բերժերակ» պիեսի հիման վրա նկարարահանված համանուն ֆիլմում։ Մեծ ժողովրդականություն է սկսել վայելել 1989 թվականին՝ «Կատակերգություն Լիսիստրատի մասին» էրոտիկ ֆիլմում Միրինայի դերում հանդես գալուց հետո․ այդ ֆիլմում նա նկարահանվել է մերկ։

1990 թվականին, երբ ռեժիսոր Գեորգի Յունգվալդ-Խիլկևիչն իմասցել է, որ Օլգա Կաբոն հիանալի ձիավարում է, նրան հաստատել է հերցոգուհի դե Շևրեզի դերում «Հրացանակիրները քսան տարի անց» ֆիլմում (ֆիլմն էկրան է բարձրացել 1992 թվականին)։

Հետագայում նա շատ է աշխատել ռեժիսոր Ալլա Սուրիկովայի հետ․ նկարահանվել է նրա «Երկու նետ։ Քարե դարի դետեկտիվ» (, 1989) և «Խենթերը» (, 1991) ֆիլմերում, ինչպես նաև Նիկոլայ Կարաչենցովի «Леди Гамильтон» տեսահոլովակում։

1993 թվականին ամերիկյան «Սառույցի վրայով վազողը» ֆիլմում նկարահանվելու համար Օլգա Կաբոն մի քանի ամիս սովորել է Նյու Յորքի քոլեջում։

1995 թվականին «Խաչակիրը» մարտաֆիլմում նկարահանվելուց հետո Օլգա Կաբոն դարձել է Ռուսաստանի կասկադյորների ասոցիացիայի անդամ։

Օլգա Կաբոն նկարահանվել է այնպիսի ֆիլմերում, ինչպիսիք են՝ «Ասպետական ամրոց» (, 1990), «Զմրուխտե քաղաքի հրաշագործը» (, 1994), «Մարգո թագուհի» (, 1996), «Դաժանների ժամանակը» (, 2004), «Չղջիկ» (2005) և այլն։

Վլադիմիր Ստեկլովի հետ միասին 1997 թվականին ընտրվել է նախապատրաստվելու «Мир» կայան թռչելուն, որպեսզի նկարահանվի «Կասանդրայի խարանը» () ֆիլմում, սակայն հետագայում հրաժարվել է նախագծին մասնակցելուց ընտանեկան պատճառներով։ Դստեր ծնունդից հետո՝ 1998 թվականից չորսուկես տարի  արվեստագիտություն է սովորել Մոսկվայի պետական համալսարանում, սակայն չի ավարտել ուսումը։

2006-2007 թվականներին Օլգա Կաբոն վարել է «Ключевой момент» հաղորդումը ТВЦ ալիքով։ 2007 թվականին մասնակցել է Առաջին ալիքի «Սառցե դարաշրջան» նախագծին (գեղասահորդ Մաքսիմ Մարինինի հետ), սակայն լքել է այն վնասվածքի պատճառով։ 2007 թվականի մայիսին կատարել է իր նորամուտը որպես էստրադային երգչուհի՝ կատարելով կոմպոզիտոր և բանաստեղծուհի Ելենա Սուրժիկովայի «Я не солгу!» երգը։ Այդ երգը նրա կատարմամբ երկար ժամանակ մեծ ճանաչում է վայելել, ցուցադրվել է «Տարվա երգը» նախագծի եթերում և երկար ժամանակ հաղորդվել տարբեր ռադիոալիքներով։ Հետագայում Օլգա Կաբոն ընդունվել է Ռեժիսորական բարձրագույն դասընթացներ (Ալլա Սուրիկովայի և Վլադիմիր Ֆոկինի արվեստանոց)՝ ստանալու երրորդ մասնագիտություն։ Կինոյում նկարահանվելուց, թատրոնում խաղալուց ու հեռուստատեսությունում աշխատելուց բացի Օլգա Կաբոն ակտիվորեն մասնակցում է սոցիալական կարևոր միջոցառումների։ Նա մանուկների ու դեռահասաների համար անցկացվող «Сказка» ռուսական կինոփառատոնի նախագահն է։ Այդ փառատոնի շրջանակներում պատանի հանդիսատեսը ոչ միայն ծանոթանում է ռուսական ու արտասահմանյան նոր ֆիլմ-հեքիաթներին, այլև վերհիշում են ռուսական ու խորհրդային հին ֆիլմերը։

### Ընտանիք
* Հայրը՝ Իգոր Յակովլևիչ Կաբո (1945 թվականի փետրվարի 23-ին),
* Մայրը Աիդա Նիկոլաևնա Կաբո (ծնվել է 1944 թվականի ապրիլի 21-ին),
* Առաջին ամուսինը՝ Էդուարդ Վասիլիշին, գործարար,
** Դուստրը՝ Տատյանա (ծնվել է 1998 թվականի օգոստոսի 25-ին)։ 2007 թվականին կատարել է գլխավոր դեր «Մատնաչափիկը» ֆիլմում, որի համար ստացել է մի քանի կինոմրցանակ,
* Երկրորդ ամուսինը՝ Նիկոլայ Ռազգուլյաև, գործարար (ամուսնացել են 2009 թվականի մարտի 19-ին),
** Որդին՝ Վիկտոր (ծնվել է 2012 թվականի հուլիսի 31-ին)։

## Արվեստ
### Ֆիլմագրություն

### Դերերը թատրոնում
**Ժամանակակից օպերայի թատրոն Ա․ Ռիբնիկովի ղեկավարությամբ**
* 1992 – «Խենթերի պատարագ» – *Մարիա*
**Մետրոպոլիտեն օպերա ([[Սեուլ]])**
* 1994 – «Յունոնա և Ավոս» (Ալեքսեյ Ռիբնիկով և Անդրեյ Վոզնեսենսկի) – *Կոնչիտա*
**Ռուսական բանակի կենտրոնական ակադեմիական թատրոն**
* 1993 – «Դիմակահանդես» (Միխայիլ Լերմոնտով) – *Նինա*
* 1996 – «Շատ աղմուկ ոչնչից» (Վիլյամ Շեքսպիր) – *Բեատրիչե*
* 1997 – «Սիրտը քար չէ» – *Վերա Ֆիլիպովնա*
* 2001 – «Ժլատը» – *Էլիզա*
* 2002 – «Օթելլո» – *Դեզդեմոնա*
**Մոսսովետի անվան թատրոն**
* 2002 – «Սիրանո դը Բերժերակ» (Էդմոն Ռոստան) – *Ռոքսանա*
* 2003 – «Արծաթե դա» – *Կիրա Ավգուստովնա*
* 2004 – «Պարի ուսուցիչ» (Լոպե դե Վեգա) – *Ֆելիսյանա*
* 2011 – «Պանի Դուլսկայայի բարոյականությունը» – *Յուլիասևիչ*
* 2011 – «Casting/Քասթինգ» – *Էվելինա Պոլսկիխ*
* 2013 – «Վտանգավոր կապեր» – *Մարքիզուհի դե Մերտյոյ*
* 2013 – «Սպանության դեպքում հավաքեք «Մ» – *Մարգո Ուենդիս*
* 2015 – «1933 թվականի ծովային ճանապարհորդությունը» – *Մերի*
**Կինոդերասանի պետական թատրոն**
* 2012 – «Երկու տերերի ծառա» (Կառլո Գոլդոնի) – *Բեատրիչե*

### Երգեր
thumb|right|200px|Օլգա Կաբո, 2010
2007 թվականի մայիսի 27-ին Օլգա Կաբոն Օլգա Կաբոն կատարել է իր նորամուտն էստրադայում Ելենա Սուրժիկովայի «Я не солгу!» երգով։ Հետագայում նա թողարկման է նխապատարստել իր առաջին ալբոմը, որի վրա աշխատել է մի քանի տարի։ Ալբոմում ներառվել են կոմպոզիտորներ Մաքսիմ Դունաևսկու, Ալեքսեյ Ռիբնիկովի, Ելենա Սուրժիկովայի երգերը, ինչպես նաև Նիկոլայ Կարաչենցովի և Դմիտրի Խառատյանի հետ զուգերգեր կինոֆիլմերից ու ներկայացումներից․
* «Я не солгу!» (երաժշտությունը և տեքստը Ելենա Սուրժիկովայի),
* «Каштаны в огне» (երաժշտությունը և տեքստը Ելենա Սուրժիկովայի),
* «Улица Случайная» (երաժշտությունը՝ Դմիտրի Դանինի, տեքստը՝ Ալեքսեյ Լիսենկոյի), զուգերգ Նիկոլայ Կարաչենցովի հետ,
* «Сценарист» (երաժշտությունը՝ Վյաչեսլավ Գորսկու, տեքստը՝ Սերգեյ Կռիլովի), զուգերգ Նիկոլայ Կարաչենցովի հետ,
* «Другие слова» (երաժշտությունը՝ Վլադիմիր Բիստրյակովի, տեքստը՝ Իգոր Լազարևսկու), զուգերգ Նիկոլայ Կարաչենցովի հետ,
* «Кленовый лист» (երաժշտությունը՝ Մաքսիմ Դունաևսկու, տեքստը՝ Լեոնիդ Դերբենյովի),
* «Дверь не запирала я...» (երաժշտությունը՝ Ալեքսեյ Ռիբնիկովի, տեքստը՝ Աննա Ախմատովայի)։

### Սկավառակագրություն
* 2008 – «Я не солгу! Николай Караченцов представляет песни Елены Суржиковой» (CD)
* 2014 – Նիկոլայ Կարաչենցով, «Лучшее и неизданное» (CD)
* 2015 – «Давайте просто помолчим. Музей шансона. 11 лет с друзьями» (երգեր mp3 ձևաչափով)
* 2016 – Ելենա Սուրժիկովա, «Песни, заказанные душой...» (2 CD)

## Պարգևներ
* 1991 – Ասիայի երկների և խաղաղօվկիանոսյան երկրների կինոփառատոն Սեուլում (Լրագրողների մրցանակ, ֆիլմ «Խենթերը», )
* 1992 – «Женский мир» կինոփառատոն Նաբերեժնի Չելնիում (մրցանակ կնոջ լավագույն դերակատարման համար, ֆիլմ «Մեռնելը սարսափելի չէ», )

## Ծանոթագրություններ

## Արտաքին հղումներ
* Օլգա Կաբոյի վաղ կարիերային նվիրված կայք (ֆիլմագրություն, լուսանկարներ, կադրեր ֆիլմերից)
* Օլգա Կաբոյի կենսագրությունը
* Կաբո ընտանիքի պատմությունը 
* 

Կատեգորիա:Խորհրդային դերասանուհիներ
Կատեգորիա:Մոսկվայի պետական համալսարանի շրջանավարտներ
Կատեգորիա:Ռուս դերասանուհիներ
Կատեգորիա:Ռուս երգչուհիներ
Կատեգորիա:Ռուս կինոդերասանուհիներ
Կատեգորիա:Ռուս հեռուստատեսային դերասանուհիներ
Կատեգորիա:Ռուսաստանի Դաշնության վաստակավոր արտիստներ
Կատեգորիա:ՎԳԻԿ-ի շրջանավարտներ